《种松》
宋代·李复

移松自南山，昔种十三株。
连岁苦久旱，十一已凋枯。
两株偶得生，逾年未自如。
近觉稍得地，翠柯渐扶疏。
乘春抽芳心，岁长二尺余。
渐有干云势，轩昂出楸梧。
对立耸奇姿，秀发动吾庐。
纷纷视众木，雀鷇望凤雏。
清风为我来，飘爽洒我裾。
足为送老资，日待偃盖舒。
予今亦已老，顾步良踌躇。
想当千载后，黛色凌天衢。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。